เย็นตาโฟในอำเภอหนองไผ่จะมีอยู่ 2 เจ้าด้วยกันที่ขายมานานซึ่งที่ผมกินบ่อยจะเป็นอีกร้านที่เคยนำเสนอไปก่อนหน้านี้แล้ว ส่วนร้านนี้ก็ขายมานานเช่นกัน ขายตั้งแต่อยู่ในตัวบ้าน ในซอยเล็กๆ (ซึ่งตอนนั้นผมชอบมากๆ) จนปัจจุบันขยับขยายออกมาด้านนอกอีกหน่อย ลูกค้าก็ยังเหนียวแน่นเหมือนเดิม ค้นหาในวงในกลับไม่มีซะงั้น กับร้านอาหารที่ขายมาเป็นสิบๆ ปี ควรจะมีไว้หรือเปล่า?? จึงสร้างร้านนี้ขึ้นมา สอบถามเจ้าของร้านว่าชื่อ "เชียรเย็นตาโฟ" ไม่รู้ว่าถูกหรือเปล่านะครับเพราะหน้าร้านกม่มีป้ายบอก

     ร้านนี้ตั้งอยู่ในซอยข้างๆ ร้านจันทร์โภชนา หากมาจากตัวเมืองเพชรบูรณ์ถึงอำเภอหนองไผ่ให้เข้าทางคู่ขนาน ผ่านไฟแดง ธนาคารกรุงไทย แล้วจะพบร้านจันทร์โภชนาอยู่ทางซ้ายมือ (ร้านนี้ข้าวมันไก่อร่อย) ตรงข้างฝั่งถนนรู้สึกจะเป็นธนาคารกรุงศรีอยุธยา ให้เลี้ยวเข้าซอยข้างร้านจันทร์มาเลยครับ ประมาณ 150 เมตร ร้านนี้จะอยู่ทางขวามือ ลักษณะร้านจะเป็นตึกแถวชั้นเดียว 2 ห้อง โต๊ะนั่งมีไม่เยอะ (ประมาณ 5-6 โต๊ะ) มาช่วงพักกลางวันอาจจะต้องได้นั่งด้วยกันนะ เชียรเย็นตาโฟเปิดให้บริการทุกวันตั้งแต่เวลา 10.00 น. - 15.00 น. ครับ

     ร้านนี้ขึ้นชื่อมาจากเย็นตาโฟ แต่หลังๆ มีก๋วยเตี๋ยวไก่ และหมูมาด้วย ราคาขายยังคงเดิมคือ 30 บาท วันนี้ผมเบิ้ล 2 ชาม สั่งเป็นหมี่เหลืองเย็นตาโฟ และเส้นเล็กไก่ ในราคาชามละ 30 บาทครับ. ด้านรสชาติน้ำซุปทั้ง 2 ชามผมว่ายังไม่ค่อยเข้มข้นนะ ปกติผมปรุงก๋วยเตี๋ยวรอบเดียวมักจะจบ แต่วันนี้ต้องมีปรุงเพิ่ม แนะนำให้ตัดน้ำปลาไปก่อนเลยดีกว่า หมี่เหลืองใช้เกรดทั่วไป เครื่องมีไม่มาก ชามนี้ที่ชอบเลยคือแป้งทอดกรอบชิ้นใหญ่ๆ (ชอบมานาน) ส่วนเส้นเล็กไก่ก็ไม่ได้ชอบอีกเป็นพิเศษเพราะว่าเป็นชามที่ 2 แล้ว หั่นไก่เป็นชิ้นเล็กๆ รสชาติน้ำซุปอร่อยใช้ได้

     การบริการตอนนี้ขายช่วยกัน 3 คน พ่อ แม่ ลูก คนลูกพูดจาดี เป็นกันเอง สอบถามอร่อยบอกข้อมูลหมดเลย อาหารได้รวดเร็ว น้ำดื่มบริการตัวเองครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#809)